Reet Linna

Reet Linna (sünninimi Reet Haug; sündinud 1. juunil 1944 Leningradis) on eesti tele- ja raadioajakirjanik ning laulja ja laulusõnade autor.

Haridustee
Lõpetas 1962. aastal Tallinna 7. keskkooli ning 1968. aastal Tallinna Pedagoogilise Instituudi joonistamise, joonestamise ja tööõpetuse erialal.

Aastatel 1963–1964 õppis Eesti NSV Riikliku Filharmoonia Estraadistuudios laulmist.

Töö ajakirjanikuna
Reet Linna on Eesti Televisioonis töötanud poolsada aastat – ta asus seal tööle 1969. aastal muusikasaadete ja Eesti Telefilmi assistendina, seejärel oli muusika- ja meelelahutussaadete toimetaja ja saatejuht.

1977. aastal tutvus ta Mikko Alataloga, kellega koos tegi mitu aastat meelelahutuslikke Eesti Televisiooni ja Soome YLE ühissaateid.

Aastatel 1995–1996 toimetas ja juhtis Reet Linna saadet "Kuulus ja kummaline".

Reet Linna toimetas algusest peale populaarset muusikasaadet "Tähed muusikas" nii aastatel 1998–2002 Eesti Televisioonis kui ka 2002. aastast Kanal 2-s (saade kolis sinna). Kokku läks eetrisse üle 300 saate.
Pärast koguperelaulusaadet "Laulge kaasa" juhib alates 2011. aastast saadet "Prillitoos".

2006/2007. aasta vahetusel sai Reet Linna hakkama ebatavalise teoga, esinedes korraga kõigis kolmes suures eestikeelses telekanalis: Eesti Televisioonis otsesaates, TV3 saates "Hoia ja keela!" ning Kanal 2 aastalõpugalal.

Tegevus estraadilaulja ja laulusõnade autorina
1972. aastal töötas ta mõne kuu Eesti Riikliku Filharmoonia kutselise solistina, kuid hiljem jätkas solistina laulmist juba televisioonitöö kõrvalt ja osana. Lisaks on ta laulnud 1970ndatel ansamblis MIR (koos Marju Kuudi ja Ivo Linnaga) ja 1971-1972 ansamblis MERL ning palju duette koos Ivo Linnaga.

Laulmise kõrval on Reet Linna loonud palju sõnu nii eesti heliloojate lauludele kui välismaiste laulude eesti versioonidele, näiteks on tema sulest "Jambalaya", "Pärlipüüdja", "Sinu valinud ma", "Väikest poissi tean", "Suvi", "Aeg meid muutnud on", "Tervitusi palmisaarelt", "Oma maa", "Mina ise", "Imeilus pühapäev", "Üks laul, üks viis" sõnad.

Muu meelelahutuslik tegevus
2006. aasta lõpul esines ta telesaates "Tantsud tähtedega", kus tema partneriks oli Eduard Korotin. 

Ta mängis filmis "Jan Uuspõld läheb Tartusse" kõrvalosas.

Filmograafia (osaline)
 "Igavene tuli" (1973) – muusikafilm Arne Oidi loomingust; režissööri assistent
 "Arne Oidi laulud" (1974) – muusikafilm Arne Oidi loomingust; režissööri assistent
 "Šlaager" (1982) – mängufilm; näitleja – Telereporter
 "Stiilipidu" (2005) – mängufilm; 
 "Jan Uuspõld läheb Tartusse" (2007) – näitleja
 "Kormoranid ehk Nahkpükse ei pesta" (2011) – näitleja

Diskograafia
 "Ja sealt nad tulevad" (1997)
 "Reet" (2009)

Isiklikku
Reet Linna on Ella ja Arved Haugi tütar.

Reet Linna oli aastatel 1965–1971 abielus Ants Parikaga, 1966. aastal sündis poeg Kent. Abielust Ivo Linnaga sündisid tütar Hanna-Stina ja poeg Robert. Ivo Linnaga oli ta abielus aastatel 1973–1995.

Tunnustus
 2006 – Valgetähe V klassi teenetemärk 
 2015 – Kuldmikrofon 
 2019 – Eesti filmi- ja teleauhind parima naissaatejuhi kategoorias

Viited

Kirjandus
 Meelis Kapstas, "Reet Linna. Paljugi võiks öelda veel ...", Ajakirjade Kirjastus 2008, ISBN 9789949443307

Välislingid
 Piret Kooli, "Reet Linna: nüüd on südamelt ära", Naised, 14. juuni 2008
 Aigi Viira, "Reet Linna: "Kõigest on võimalik üle saada, aga võtab aega, et endast jagu saada."", SLÕhtuleht, 3. juuni 2008
 "Reet Linnal oli esimene tõsine suhe Georg Otsa pojaga", SLÕhtuleht, 20. mai 2008
 "Reet Linna: minu suhted ei alga ega lõpe Ivo Linnaga", Elu24.ee, 20. mai 2008
 Marin Heier, "Igihaljas Reet Linna", Kroonika, 22. jaanuar 2008 
 Agnes Männiste, "Igiliikur Reet Linna", Postimees, 1. juuli 2007
 Kirsti Vainküla, "Reet Linna: öeldi, et Urmas Ott pidi tulema minu saate asemele", SLÕhtuleht, 23. mai 2006
 Kirsti Vainküla, "Raadiohääl Reet Linna jäi vanuse tõttu oma saatest ilma", SLÕhtuleht, 21. september 2004
 Kirsti Vainküla, "Reet Linna: pensionile ma veel ei lähe. Ilulõikusele ka mitte!", SLÕhtuleht, 1. juuni 2004
 ""Pealtnägija" | Reet Linna ütles esimesel pakkumisel "Prillitoosist" ära: mina ei taha sellist saadet teha!" ERR Menu, 6. märts 2019
 Eesti viljakamaid laulusõnade autoreid Reet Linna: kõiki laule küll ei mäleta! Kroonika 15. september 2019

Eesti lauljad
Eesti teleajakirjanikud
Valgetähe V klassi teenetemärgi kavalerid
Sündinud 1944
Eesti raadioajakirjanikud